
Care ambasadă ne va da președintele?! 


Piz) 


Alegerile prezidenţiale au trecut în plan secund, peste tot se vorbește acum 
despre „locale” și „europarlamentare”; mai puţin la Antena 3, acolo încă se 
moare de grija Ucrainei, dar înțelegem, Radu Tudor are ceva personal cu 
Vladimir Putin. Și, totuși, mulţi chibițează, puţini pricep că România are o reală 
problemă - chiar îi lipsește un prezidenţiabil, cum bine a nimerit-o, de data asta, 
Traian Băsescu! Marcel Ciolacu, Nicolae Ciucă și Mircea Geoană sunt orice numai 
șefi de stat nu. 

Avem țară, ne lipsește un candidat la președinție, cam aici se reduce întreaga discuţie. 


„Niciunul nu e calificat. Dar, asta putem spune despre orice președinte înainte să devină 
președinte. Pentru că nu există o școală de președinți. După ce ajungi la Cotroceni, vezi 
ce poţi face raportat la exigenţele constituționale (...). Dacă aș fi șef de partid n-aș 

desemna pe niciunul”, a spus Traian Băsescu într-un surprinzător interviu dat la Digi 24. 


Chiar, tare curioși suntem să aflăm cine l-a împins pe Băsescu în studioul UM24, unde 
linia politică și editorială este trasată din afară și învățată ca pe „Tatăl nostru” de toți cei 
dinăuntru! În mod normal, nu ajungi pe sticlă acolo decât dacă te recomandă 1. ceva sau 
2. cineva, iar Traian Băsescu de azi nu mai deschide el uși, ci alţii îi fac brânci de la spate, 
în funcție de interesele de moment. 


Indiferent, însă, așa cum spuneam, fostul președinte a radiografiat perfect etapa cea mai 

importantă a anului electoral 2024 - faza alegerilor prezidenţiale. Cu cine să intri în cursă, 
că niciunul dintre cele trei nume vehiculate în prezent nu are forța, valoarea și priceperea 

să conducă o ţară. 


Ciolacu? „Liability” îi zic americanii 


Partidul Social Democrat l-ar vrea președinte pe Marcel Ciolacu. Și el n-ar zice nu, dar 
trecutul riscă să-l muște de mâna cu care ar urma să semneze tratate și decrete ca șef de 
stat. Poate că echipa de PR și-a făcut treaba, iar presa nu mai scormonește prin tinerețea 
actualului premier. Tot ce se poate, dar la fel de bine e posibil ca pozele cu Omar 
Hayssam și Ciolacu să (re)apară pe prima pagină a ziarelor (și internaționale, de ce nu!?) 
când te aștepți mai puţin. Înaintea unui dineu oficial sau cu prilejul unei reuniuni la nivel 
înalt, mai știi!? 


În America, un astfel de personaj primește eticheta „liability” și înseamnă că reprezintă 
un risc pentru cineva sau ceva; nu produc nimic decât un dezavantaj uriaș și nu merită 
investit în el, iar inițiații sistemului știu prea bine ce înseamnă asta. 


Traian Băsescu poate că este pe dinafară la alte subiecte, dar când vine vorba de actuala 
clasă politică de la București, are ochi și vede din ce aluat sunt făcuți epigonii săi. 


„În ceea ce-l privește pe Ciolacu, eu sunt surprins că presa e atât de drăguță încât nu-i 
mai arată din când în când pozele cu Omar Hayssam. Când erau mari prieteni, mergeau la 
vânătoare, la Buzău!”. Atât a spus Băsescu despre Ciolacu, dar să ne amintim că și pe 
Mircea Geoană l-a făcut KO tot dintr-o frază. 


Ciucă și Geoană, junghiul și tusea de la Cotroceni 


Alde două nume care se bagă în față în poza pentru Cotroceni sunt Nicolae Ciucă și Mircea 
Geoană. Unul e disperat după funcţii, nu-i mai ajung primite și distincţiile primite, altul 
vrea cu tot dinadinsul să se facă de râs și a doua oară, că parcă prima dată nu a durut 
atât de tare. 


„Domnul general n-are, încă, și nici nu va avea, probabil, profilul unui politician. Ori 
funcția de președinte este pentru politicieni, nu pentru generali. Dânsul, dacă-i dăm un 
batalion, o brigadă, o divizie, probabil că va ști ce să facă cu ea. Cu o țară e mai greu. O 
ţară care nu merge pe ordine, ci trebuie să o convingi să meargă într-un anume sens”, 
parcă a citat din „Naţional” Traian Băsescu. 


La Geoană, e și mai simplu, că nu știm cu ce să începem. Mergând în urmă, Băsescu 
amintește de „imaginile cu Mircea Geoană când se ducea cu ceasurile de la Vanghelie la 
DNA să le predea, că le primise”. Sau de „imaginile cu Geoană pe iahturi făcând ziua 
fiicei”. Un socialist, sigur, cum să nu! 


Din păcate pentru el, nici prezentul nu-l ajută prea mult. Când scriam că rolul lui Mircea 
Geoană la NATO e de ghiveci, mulți ne-au acuzat că suntem, antiromâni, că avem ceva cu 
el și refuzăm să îi recunoaștem meritele, poate chiar viitoarele succese, naivii făcând 
aluzie la cocoțarea celui pe care Ion Iliescu I-a alintat „Prostănacul” pe scaunul de 
secretar general. 


Între timp, nu numai că ne-am lămurit pe tema asta - Mark Rutte e marele favorit, omul 
cerut de SUA -, dar am văzut și cât de important e Mircea Geoană la Alianţa Nord- 
Atlantică: un important eveniment (NATO Youth Summit) care trebuia organizat la 
București în vară de Mircea Geoană, cu participarea a 1000 de tineri, a fost anulat. Se 
pare că încă secretarul-adjunct al Organizaţiei Atlanticului de Nord plănuia să se 
folosească de acest eveniment pentru a-și lansa candidatura la președinția României. 


Pare-se că șefilor Alianţei nu le-a picat prea bine faptul că Geoană folosește organizația 
pentru a-și face el campanie electorală; numai în 2023 a venit în ţară, sub pretextul unor 
vizite oficiale (adică, pe decont), de 18 ori, după cum relatează presa. 


Răspunsul NATO a venit, iată, prin anularea acestui eveniment pregătit de multă vreme și 
în care Mircea Geoană își punea mari speranţe. 


Cu bon de ordine la porţile ambasadelor? 


„Cred că niciunul nu are profilul președintelui (...) La Cotroceni ne trebuie oameni care să 
aibe curajul să inoveze”, spune Băsescu. Dar, Ciolacu, Geoană și Ciucă nu sunt jucători, 
poate doar cel mult rezerve neutilizabile. 


Și atunci, întrebarea care se pune acum este dacă va fi sau nu cu bon de ordine la porţile 
ambasadelor. În absența unui candidat puternic, cu adevărat prezidenţiabil, știm prea 
bine încotro o vor apuca partidele. Iar acest tablou ne arată cât de jos a ajuns clasa 
politică din România, incapabilă să dea un candidat demn de voturile cetățenilor la mai 
bine de 30 de ani de la căderea comunismului. 

